**Generell veiledning for sakkyndigkomité (professor/førsteamanuensis/forsker)**

**Det er utviklet maler for samtlige vitenskapelige stillinger, relevante maler skal alltid benyttes.**

**Komiteen skal**

* gjøre en uavhengig faglig vurdering av søkernes kompetanse basert på innlevert skriftlig dokumentasjon, med mest vekt på nylig oppnådde resultater.
* vurdere kandidatene etter kriteriene som fremgår i utlysningsteksten. Merk at kompetansekravene i utlysningsteksten er ufravikelige.

**Komiteen skal ikke**

* intervjue, innhente referanser eller gjøre vurderinger av søkernes personlige egnethet
* vurdere likestillings- eller fortrinnsrettshensyn

**Om komiteens rapport**

* skal skrives på engelsk dersom det er søkere som ikke behersker norsk eller et annet skandinavisk språk.
* bruk navn (ev. initialer) når dere omtaler søkerne, ikke søkernummer (unntak: når det er mange søkere, kan en bruke nummer for søkerne som ikke omtales).
* alle søkerne skal normalt omtales kort i rapporten (utdanning og erfaring). Omtalen skal konkludere med hvorvidt søkeren er kvalifisert for stillingen eller ei. De beste søkerne omtales mer utførlig, og differensieres i konklusjonen, f.eks. «kvalifisert», «godt kvalifisert», «meget godt kvalifisert» eller «særdeles godt kvalifisert». For søkere som komiteen ikke finner kvalifiserte, bør det angis kort hvilke krav vedkommende ikke oppfyller.
* Karakterer kan brukes som vurderingsgrunnlag, men oppnådd karakter skal ikke oppgis direkte i rapporten.
* de best kvalifiserte søkerne skal i siste avsnitt i rapporten vurderes opp mot hverandre, og rangeres. Den faglige avstanden mellom de kvalifiserte må beskrives. I den samlede vurderingen og rangeringen av de kvalifiserte søkerne bør det gå fram hvordan de forskjellige kompetansedimensjonene er vektlagt. Det kan være aktuelt å vurdere to kandidater som «tilnærmet likt kvalifisert», men disse skal også rangeres (må begrunnes).
* sendes til primærkontakt for kvalitetssjekk før signering.

**Spesielt for stillinger som professor/førsteamanuensis**

* alle søkere skal omtales grundig
* pedagogisk kompetanse skal vurderes (utdanning, undervisningserfaring og veiledning)
* hvis stillingen er lyst ut som professor/førsteamanuensis, skal de professorkompetente rangeres foran de ikke professorkompetente.
* Nasjonal samordning av prosessene for professoropprykk – gir i kp. 4 veiledning om kompetansekrav for professor i realfag